Bratislava 24. januára (TASR) Hlasovacie zariadenie pri hlasovaní o uznesení k privatizácii majetkových účastí štátu na letiskách v Bratislave a v Košiciach vykázalo poslanca Borisa Zalu (Smer-SD) ako keby hlasoval proti jeho prijatiu.
Predseda strany Róbert Fico v reakcii na túto skutočnosť uviedol, že poslanec Zala sa nachádza niekoľko tisíc kilometrov od Slovenska v Austrálii a vráti sa až na konci januára. Ja by som bol veľmi rád, keby nám niekto vysvetlil manipuláciu s hlasovacím zariadením, nijako inak sa to vysvetliť nedá, uzavrel Fico.
Poslanci neschválili uznesenie k zastaveniu privatizácie majetkových účastí na podnikaní letiskových spoločností Letisko Milana Rastislava Štefánika - Airport Bratislava, a. s., a Letisko Košice - Airport Košice, a. s.
Na hlasovacej tabuli v rokovacej sále počítač ukázal, že za návrh skupiny poslancov hlasovalo 58 zákonodarcov, proti bolo 39, hlasovania sa zdržalo 23 a jeden poslanec nehlasoval.